Helsinkiläisperheeltä peritään ”velkaa”, jonka olisi ottanut kaksivuotias tytär kauan ennen syntymäänsä.

Valelaskuja lähetellään suomalaisille säännöllisesti. Esko Jämsä

Helsinkiläisperheessä hämmästyttiin, kun postiluukusta tipahti virallisen oloinen kirje. Kuoresta paljastui lasku, joka oli osoitettu kaksivuotiaalle tyttärelle.

Kirjeessä on maksuvaatimus.

Sen mukaan kaksivuotias tytär olisi perintäyhtiölle velkaa yli 400 euroa.

Taustalla on satasen pikavippi, jonka tytär olisi ottanut joulukuussa 2009 - siis noin kahdeksan vuotta ennen syntymäänsä. Asianajotoimiston mukaan kyseinen vippi on muuttunut tytön nimiin manuaalisesti. Velka on ensin ollut perheen isän nimissä.

Vaikea selvitystyö

Perheen isä kertoo asiasta Iltalehdelle.

Hänen mukaansa laskun alkuperän selvittäminen on ollut hankalaa.

Laskussa mainitaan kaikkiaan kolme yritystä, mutta mistään näistä ei oikein saanut tietoa. Myös Iltalehti törmäsi seinään kysellessään yrityksistä tietoa aivan ilmeisestä valelaskusta.

Pikavipin antajaksi on nimetty Ege Finance. Laskun taas olisi lähettänyt asianajotoimisto Heikki Nousiainen Helsingistä. Saatavan perinnästä puolestaan huolehtisi FC Perintä Oy:n konkurssipesä. Kyseinen asianajotoimisto hoitaa pesää. Asianajotoimiston mukaan velka on muutettu myöhemmin lapsen nimiin velallisen toimesta.

Isä tavoitti Ege Financen asiakaspalvelun.

– Sieltä todettiin, että kumpikaan näistä muista ei edes ole heidän asiakkaitaan.

Mies tavoitteli myös kyseistä asianajotoimistoa.

– Kyseinen yritys oli ihan semmoinen kunnollisen oloinen yritys. Netistä löytyivät Y-tunnukset ja kaikki.

Mies pitää asiaa selvänä huijauksena eikä aio maksaa laskua. Hän aikoo viedä asian poliisille, mutta manaa kalliiksi tulevaa selvitystyötä.

– Kuka voi myöntää syntymättömälle kaksivuotiaalle vipin? Kun mekään emme tienneet nimeä edes 2009. Tuohan on ihan selkeä huijaus. Kuluja tästä tulee numerotiedusteluista, asiakaspalveluihin soittelusta ja työaikaa menee, mies valittelee.

Asianajotoimiston mukaan velka on muutettu, eikä kyseessä ole mikään huijaus.

FC Perintä kiellettiin

Tällaista valevelkaa pikkutytöltä peritään. lukijan kuva

Etelä-Suomen Aluehallintovirasto kielsi laskussa mainitun perintätoimiston toimet jo 2017.

AVI tiedotti tuolloin, että se on kieltänyt FC Perintä Oy:tä (aputoiminimi Flex Cash) harjoittamasta luvanvaraista perintätoimintaa ja asettanut 10 000 euron uhkasakon kiellon tehosteeksi. FC Perintä Oy:n toimilupa on päättynyt 16. tammikuuta 2017, jonka jälkeen yhtiö on jatkanut luvanvaraista perintätoimintaa. FC Perintä Oy on lähettänyt perintäkirjeitä saatavista, joiden periminen edellyttää toimilupaa sekä markkinoinut vapaaehtoisen perinnän palveluita verkkosivustollaan. Päätös on lainvoimainen, eli siihen ei voi enää hakea muutosta, AVI totesi.

Yritys on mennyt sittemmin konkurssiin ja pesää hoitaa kyseinen asianajotoimisto.

Yleensä massoja kerralla

Rikostarkastaja Ismo Siltamäki ei ihan vastaavaa tapausta muista.

– En yhtäkkiä muista, että tällaisia asianajotoimiston nimissä olisi laitettu. En tiedä onko se tullut toimiston kautta ja miksi on tullut, jos on.

Yleisesti valelaskuja tulee säännöllisin väliajoin.

– Niitä lähetetään massalähetyksinä ja toivotaan, että ihmiset niitä maksavat.

Rikoksia on myös pystytty selvittämään.

– Sinänsä tämä poikkeaa tavanomaisesta, kun yleensä nämä ovat laskun muotoon tehtyjä ja toivottu, että ihminen erehtyy maksamaan sen.

Esimerkiksi yrityksiin valelaskuja lähetetään kesäisin, kun töissä on henkilöitä, jotka eivät tunne maksukäytäntöjä, Siltamäki sanoo.

Siltamäki suosittelee ehdottomasti ottamaan yhteyttä poliisiin.

– Kannattaa myös selvittää mainitulta asianajotoimistolta asiaa, ettei ole tullut virhettä vastaanottajan kohdalle.

Korjattu juttua 21.5. kello 9.52. Lisätty tieto konkurssista ja pesänhoidosta.

Päivitetty 25.5. asianajotoimiston antamin tiedoin.